PS ร่วงแรงเกือบ 8% ก่อนเพิกถอนออกจากตลาดฯ พรุ่งนี้
PS ร่วงแรงเกือบ 8% ก่อนเพิกถอนออกจากตลาดฯ พรุ่งนี้ ล่าสุด ณ เวลา 10.41 น. อยู่ที่ 15.50บาท ลบ 1.30บาท หรือ 7.74% สูงสุด 16.10 บาท ต่ำสุด 15.50 บาท ด้วยมูลค่าซื้อขาย 37.18 ล้านบาท
30 พ.ย. 2559

ผู้สื่อข่าวรายงานว่า ราคาหุ้นบริษัท พฤกษา เรียลเอสเตท จำกัด (มหาชน) หรือ PS โดย ล่าสุด ณ เวลา 10.41 น. อยู่ที่ 15.50 บาท ลบ 1.30 บาท หรือ 7.74% สูงสุด 16.10 บาท ต่ำสุด 15.50 บาท ด้วยมูลค่าซื้อขาย 37.18 ล้านบาท ขณะที่ดัชนีตลาดหุ้นไทยโดยรวมบวก 0.14%
 
โดยราคา PS ปรับตัวลงแรง หลังตลาดหลักทรัพย์แห่งประเทศไทยรับหลักทรัพย์ประเภทหุ้นสามัญของบริษัทพฤกษา โฮลดิ้ง จำกัด (มหาชน ) หรือ PSH เข้าซื้อขายใน SET ในกลุ่มอสังหาริมทรัพย์และก่อสร้าง หมวดธุรกิจพัฒนาอสังหาริมทรัพย์ กำหนดวันที่เป็นหลักทรัพย์จดทะเบียนและเริ่มทำการซื้อขาย วันที่ 1 ธ.ค.59
โดยมีจำนวนหุ้นจดทะเบียนกับตลท. 2,185,857,580 หุ้น และจำนวนหุ้นชำระแล้ว 2,185,857,580 หุ้น ราคาพาร์หุ้นละ 1 บาท มีทุนชำระแล้ว 2,185,857,580 บาท
พร้อมกันนี้ ได้เพิกถอนหลักทรัพย์ PS ออกจากการเป็นหลักทรัพย์จดทะเบียนในวันที่ 1 ธ.ค.59 ซึ่งเป็นการเพิกถอนโดยสมัครใจตามแผนปรับโครงสร้างของกิจการ
ทั้งนี้ PS ได้ตั้ง PSH เพื่อรองรับการปรับโครงสร้างการถือหุ้นของกิจการ โดย PSH ประกอบธุรกิจโดยการถือหุ้นในบริษัทอื่น (Holding Company) และมี PS ซึ่งประกอบธุรกิจพัฒนาอสังหาริมทรัพย์เป็นบริษัทแกน
อนึ่ง ตามหลักเกณฑ์ราคาสูงสุด-ต่ำสุด (Ceiling and Floor Prices) สำหรับหลักทรัพย์จดทะเบียนเข้าใหม่ ตลาดหลักทรัพย์ฯ กำหนดให้ราคาเสนอซื้อเสนอขายต่ำสุดเท่ากับ 0.01 บาท และสูงสุดไม่เกิน 3 เท่าของราคาเสนอขายหุ้นต่อประชาชนครั้งแรก (IPO) แต่เนื่องจากหุ้นสามัญของ PSH มาจากการแลกเปลี่ยนหุ้นสามัญของ PS ตามแผนการปรับโครงสร้างของกิจการ โดยไม่มีการเสนอขายหุ้นต่อประชาชนทั่วไป ดังนั้น ตลาดหลักทรัพย์ฯ จึงกำหนดให้ใช้ราคาซื้อขายครั้งสุดท้ายของหลักทรัพย์ PS เป็นราคาอ้างอิงแทนราคา IPO ในการคำนวณ Ceiling and Floor สำหรับ PSH